《送叶任道》
宋代·翁卷

英英桥门彦，声动翰墨场。
已就冲天翼，如何复低翔。
兹辰首征途，言寻八桂乡。
远士望模式，会府钦才良。
莫以琼树姿，怨彼霜霰妨。
委顺要达识，沮挫知坚刚。
改序逢清和，飞花点行装。
登涉山川异，经从道路长。
听猿过南岳，采芷沿三湘。
应怀古骚人，搦笔为篇章。
行藏义在需，通塞时靡常。
大器且自惜，晚成亦何伤。
蓬瀛几仙伴，伫子归班行。

作者简介：翁卷，字续古，一字灵舒，乐清（今属浙江）人。工诗，为“永嘉四灵”之一。曾领乡荐（《四库提要》作“尝登淳佑癸卯乡荐”，《乐清县志》承此，而近人以为是淳熙癸卯，相差一个甲子。衡诸翁卷生平，前者过早，后者过尽，疑都不确），生平未仕。以诗游士大夫间。有《四岩集》，《苇碧轩集》。清光绪《乐清县志》卷八有传。